张镃
三爱吟
有手须把酒，有口须吟诗。
更留未老脚，上山当及时。
我生除此百不爱，尽着余年了三债。
一岁纵教醉百回。三日始一眉头开。
百年藉使吟万首，十日得三果何有。
足健且长閒，当能遍岩薮。
君不见王逸少，誓墓不出穷名山，
谓宜以乐终，不愿缚足名宦间。
又不见陶渊明，快饮不负头上巾，
嗤笑鲁中叟，弥缝阙失成灰尘。
又不见杜少陵，作诗饥冻犹忘愁，
未得惊人句，自言到死不肯休。
人生三物间，所愿常周流。
此身已复专林壑，赋诗饮酒须行乐。